מטרתה של מגמת התיאטרון בתיכון הראל הינה טיפוח הידע והניסיון באמנות התיאטרון והדרמה על כל היבטיה. לצד לימוד מעמיק של תולדות התיאטרון, ניתוח מחזות והצגות, רוכשים התלמידים מיומנויות ביצוע ויצירה.
במסגרת הלימודים במגמה, התלמידים משכללים את יכולת הביטוי האישית שלהם, כמו: ערנות חושית, פיתוח הקול ככלי ביטוי חשוב, פיתוח הגוף ככלי הבעה, פיתוח יכולת האלתור והביטוי הרגשי של התלמיד. כמו כן, ניתן דגש רב לעבודת אנסמבל ושיתוף פעולה עם שאר התלמידים בקבוצה.
לימודים עיוניים: 3 יח"ל מוקדשות לתחום העיוני ובמסגרתן נעסוק בניתוח מחזות רבים מסגנונות שונים, למידה של שפת הבמה ומרכיבי התיאטרון, וקריאת מאמרים בתחום התיאטרון. חלק גדול מהלמידה ייעשה דרך צפייה בהצגות. התלמידים צופים יחד במבחר הצגות בתיאטרונים השונים, מעבדים את מסרי ההצגה ומגישים דו"ח צפייה.
– בכיתה י' מתקיימת הפקה קטנה בחלל חדר התיאטרון.
הלמידה מתבצעת באמצעות שפע של התנסויות בתרגילים שונים הכוללים עבודה עם הגוף, אלתור, הקשבה, עבודה קולית, ביצוע והגשת קטעים בכיתה, עבודה עם מוסיקה ואביזרים.
העבודה על הדיאלוג ועל ההפקה ב-י"ב הינה עבודה עצמאית ברובה, עם ליווי וייעוץ ממורי המגמה.
הלימודים במגמת תיאטרון דורשים שעות רבות של השקעה בחזרות, קריאת מחזות, התמודדות עם ניתוח יצירות ויכולת עבודה בצוות.
למתעניינים – חשוב לבדוק אם אתם אוהבים תיאטרון ולא רק אוהבים להיות על הבמה. המופע והחלק המעשי הם, כאמור, רק חלק מהלמידה.
מספר המקומות במגמה מוגבל ביותר, ולכן לקראת הכניסה למגמה ייערכו מבחני מיון. אין צורך בניסיון משחק קודם, אלא בהבעת סקרנות, ונכונות להשקעה בתחום, ספונטאניות ויצירתיות.
המעבר מכיתה י' ל-י"א מותנה במידת ההשקעה, הרצון והמחויבות שתגלו בכיתה י'.